《严隐君九龄适轩》
宋代·谢谔

陶公勋业在姑苏，扁舟归来春水湖。
张良亦从赤松子，抛掷兵閒黄石书。
平吴戮项本无事，所适定非真适意。
战酣人境强回头，晚乃逍遥脱尘累。
先生之适真天然，浩气养得归林泉。
一生袖却夺标手，名利噎眼如云烟。
清风丈室数椽足，幕天席地月为烛。
径有幽花杖履香，窗延野竹缥缃绿。
天边白云不可呼，空中野鹤随所如。
延年美意复谁解，拂尘岸巾聊自娱。
松纹簟滑琉璃色，卧展南华书一帙。
先生之适真天然，不速成还嗔叩门客。

作者简介：谢谔（1121～1194），字昌国，号艮斋，一说定斋，人称艮斋先生、桂山先生，新喻（今属江西）人。绍兴二十七年进士。历官乐安尉、吉州录事参军、知分宜县、监察御史、御史中丞、工部尚书，以提举太平兴国宫而归，皆有惠政，尝学于郭雍，传程颐之学，教弟子数百人，重躬行，有文集。